Antreprenorul Cristi Chițu are mai multe afaceri în țară, iar în unele dintre ele este asociat cu sora lui, recent întoarsă din Marea Britanie, unde a studiat economia. În opinia lui Chițu, există soluții pentru ca o bună parte a românilor să revină în țară.
Cristi Chițu are trei afaceri în România care au supraviețuit cu bine ultimelor evenimente nefaste, pandemia și haosul și scumpirile aduse de războiul din Ucraina. El s-a alăturat Repatriot, o comunitate constituită ca o platformă de inspirație, consiliere și informație care își propune să faciliteze accesul românilor din străinătate la oportunitățile din țară.
"Vă mărturisesc că mă gândesc destul de serios, am încredere, să scalez cele 3 afaceri la nivel internațional, în orizontul anilor 2027 - 2030. Un aport important la mărirea încrederii, că se poate, îl aduce Repatriot, organizația care unește și inspiră românii indiferent de locul în care au ales să trăiască. Încă din 2017, anul în care m-am alăturat echipei, visez să scalez afacerile la nivel internațional, să fac afaceri cu românii din toată lumea, să ne inspirăm și să ne sprijinim reciproc prin comunitatea Repatriot din Diaspora", a spus el, conform Repatriot.
Românii din străinătate, rezerva strategică a țării
Românii plecați peste hotare, că vrem că nu vrem, sunt, de fapt, rezerva strategică a României, adaugă Chițu. "Degeaba ai, cum se mai spune, bogății ale solului și subsolului, dacă nu ai suficienți oameni determinați să le pună în valoare", a completat el.
Soluția propusă de Cristi Chițu în sprijinul românilor care ar fi tentați să revină acasă este mai mult decât interesantă. Și chiar dacă la prima vedere ar costa, în realitate beneficiile s-ar întoarce înzecit.
"Gândiți-vă ce impact ar avea dacă, pe baza unui plan național pe 4 ani finanțat cu 1-2 miliarde de euro, și anume un Plan Marshall al repatrierii, al reîntoarcerii - 10% dintre profesioniștii harnici și pricepuți ar reveni în țară. Vom fi de neoprit din punct de vedere economic și nu numai! Însă, pană atunci, trebuie să-mi ridic mânecile de la cămașă în fiecare dimineață și să-mi continui munca alături de partenerii mei valoroși din interiorul PT Group, Repatriot și RBL- Romanian Business Leaders", spus el.
Ce este planul Marshall
Planul Marshall, cunoscut oficial ca European Recovery Program (ERP), a fost primul program de reconstrucţie conceput de Statele Unite ale Americii, destinat aliaţilor europeni din Al Doilea Război Mondial. Rolul acestuia a fost acela de a ajuta Europa după război şi de a preveni extinderea comunismului. Ţările proaspăt comuniste din estul Europei au refuzat ajutorul oferit de SUA.
Denumirea de "Plan Marshall" provine de la iniţiatorul acestuia, secretarul de stat american George Marshall. În 5 iunie 1947 într-un discurs rostit în Aula Universităţii Harvard, secretarul de stat Marshall a anunţat lansarea unui vast program de asistenţă economică destinat refacerii economiilor europene, cu scopul de a stăvili extinderea comunismului. Pentru contribuţia la succesul acestui plan de ajutor, George Marshall a fost distins în 1953 cu Premiul Nobel pentru Pace.